Eligio Kibbelaar

Anno Eligio Kibbelaar (☆ 1929 na Kòrsou - † 2005 na Kòrsou) tabata gezaghebber di teritorio insular di Kòrsou, di 1970 te 1976. E tabata e promé gezaghebber di koló i un di e karanan di e antianisashon òf krioyisashon den gobièrnu na Kòrsou, ku e inisiá despues di e lantamentu di 30 di mei 1969. 1970, the first black gezaghebber of Curaçao, Curacaohistory.com 

 Biografia 
Eligio Kibbelaar tabata e promé yu di Juana Marteles i Evaristo (Baba) Kibbelaar (1901-1983), pionero sindikal i kofundadó di tanto PWFC (Petroleum Werkers Federatie van Curaçao) komo Partido Demokrat. El a bishita skol di Wishi, Willem de Zwijgerschool i Hendrikschool. Na 1950 e ta optené su diploma di Peter Stuyvessant College.
Despues di traha pa Refineria Isla te 1954 e ta muda pa Hulanda pa studia pa inspektor di polis. Na su regresa na 1956 e ta drenta servisio di Kuerpo Polisial di Antias Hulandes, unda e ta hasi karera rapido yegando te komisario di polis. E tabata konosí komo persona ku rèspèt pa outoridat. Den dekada 1960 e ta lanta e servisio di seguridat nashonal, Veiligheidsdienst Nederlandse Antillen, i ta fungi komo hefe.

Dia promé di ougùstùs 1970 el a wòrdu nombrá gezaghebber di Kòrsou i susesor di Elias Morkos. Despues di su término na 1976 el a fungi komo konsehero di promé minister i minister di hustisia di Antias Hulandes.

Na 1981 Kibbelaar ta lanta un empresa di seguridat na Zeelandia, Securicor, ku despues ta kambia nòmber pa Securitas Antias. E empresa ku a krese i expandé su aktividatnan, awendia ta wòrdu maneha pa dos di su yu hòmber. 

Kibbelaar tabata kasá ku Christina Havenga i huntu nan tin tres yu hòmber i un yu muhé. Na 1983 el a risibí un kondekorashon real komo Ofisial (Officier) den Orden di Oranje-Nassau.

Category:Hende
Category:Polítiko di Kòrsou